Ο **Αλέξανδρος (*Αλέξης*) Παρχαρίδης** (15 Μαρτίου 1971), είναι Έλληνας τραγουδιστής, συνθέτης και στιχουργός ποντιακής καταγωγής.

Βιογραφία
---------

Γεννήθηκε το 1971 στην Κοζάνη. Οι γονείς του Αναστάσιος και Σοφία Παρχαρίδου (το γένος Αντωνιάδη), αμφότεροι ποντιακής καταγωγής γεννημένοι στο Πρωτοχώρι και τα Αλωνάκια Κοζάνης, αντίστοιχα, ήταν αυτοί που τον κατέστησαν κοινωνό της ποντιακής μουσικής παράδοσης.

Το 1989 εισήχθη στη Σχολή Αυτοματισμών των ΤΕΙ Θεσσαλονίκης την οποία όμως ποτέ δεν ολοκλήρωσε καθώς εκείνη την περίοδο και ύστερα από παρότρυνση του αείμνηστου Χρύσανθου Θεοδωρίδη, άρχισε να ασχολείται επαγγελματικά με το παραδοσιακό ποντιακό τραγούδι.

Κατά τη διάρκεια των σπουδών του διετέλεσε Πρόεδρος του Συλλόγου Ποντίων Φοιτητών & Σπουδαστών Θεσσαλονίκης, εκδίδοντας παράλληλα και την πρώτη του δισκογραφική δουλειά το 1991 με τον τίτλο «Καπίκιοϊ». Θήτευσε επί χρόνια σε πολλά ιστορικά κέντρα διασκέδασης της ποντιακής δημοτικής παράδοσης σε Αθήνα και Θεσσαλονίκη, όπως την Τρυγόνα, το Κορτσόπον, το Μίθριο, την Αυλαία και το Παρακάθ'.

Μέχρι σήμερα έχει ηχογραφήσει οκτώ προσωπικούς δίσκους με παραδοσιακά τραγούδια του Πόντου. Συνθέτης και στιχουργός ο ίδιος της ποντιακής μουσικής παράδοσης, έχει συμμετάσχει σε πολλές δισκογραφικές παραγωγές και έχει δει πολλά τραγούδια του να ερμηνεύονται από καταξιωμένους πόντιους τραγουδιστές.

Το 1998, παράλληλα με την ενασχόλησή του με την ποντιακή παράδοση, έκανε τα πρώτα του βήματα στο χώρο του έντεχνου ελληνικού τραγουδιού, συμμετέχοντας στο δίσκο «Υάκινθος» του Μάνου Αχαλινωτόπουλου και εμφανιζόμενος μαζί του σε διάφορες συναυλίες και μαγαζιά της Αθήνας στο πλευρό καταξιωμένων ερμηνευτών του έντεχνου ρεπερτορίου. Από τότε συμμετείχε σε σημαντικές ελληνικές και διεθνείς διοργανώσεις σε Ευρώπη – Αμερική και Αυστραλία.

Συμμετείχε το 2004 στο δίσκο του Παναγιώτη Καλαντζόπουλου ερμηνεύοντας σε επανεκτέλεση το γνωστό τραγούδι «Με τα μάτια κλειστά», ενώ αργότερα το 2012 συμμετείχε, κάνοντας φωνητικά, στο τραγούδι της Άλκηστις Πρωτοψάλτη «Πέντε χρόνια σε ερωτεύομαι» σε μουσική της Ευανθίας Ρεμπούτσικα.

Το 2013 θα συμμετέχει στην δισκογραφική παραγωγή του Χρήστου Παπαδόπουλου «Αυτή η γη έχει φωνή» όπου ερμηνεύει, ανάμεσα σε άλλα και το ομώνυμο τραγούδι μαζί με τον Κρητικό τραγουδιστή και λυράρη Βασίλη Σκουλά, σε μουσική του Χρήστου Παπαδόπουλου και στίχους του Κώστα Μπαλαχούτη, μία δουλειά που αργότερα θα παρουσιαστεί στο Μέγαρο Μουσικής Αθηνών και Θεσσαλονίκης με τη συμμετοχή και της Μελίνας Ασλανίδου.

Το 2016 και το 2017 θα συμμετέχει από κοινού με τους Μάνο Αχαλινωτόπουλο, Haig Yazdjian και Χρήστο Χαλκιά στην διεθνή παραγωγή «Sacred Imaginations» των Susheela Raman και Sam Mills, ένα project παντρέματος μουσικών από την Ανατολική Χριστιανική μουσική και δυτικότροπων στοιχείων, εμφανιζόμενοι σε Αγγλία, Γαλλία και Γερμανία.

Τον Μάρτιο του 2023 συμμετείχε υπό την καθοδήγηση του μεγάλου συνθέτη Σταύρου Ξαρχάκου στην παράσταση που έλαβε χώρα στο Θέατρο Παλλάς «Από τον Πόντο ως την Κρήτη | Ερόδισ' η ανατολή και ξέφεξεν η δύση» μαζί με τον Χαΐνη, Δημήτρη Αποστολάκη και την Ηρώ Σαΐα.

Προσωπική Δισκογραφία
---------------------

### Άλμπουμ

| Έτος | Τίτλος | Συνεργασία | Εκδόσεις |
| --- | --- | --- | --- |
| 1991 | Καπίκιοϊ | Κώστας Σιαμίδης | Σύλλογος Ποντίων Φοιτητών & Σπουδαστών Θεσσαλονίκης |
| 1999 | Καρδίας Καμονάντας | Μιχάλης Καλιοντζίδης | Θερμαϊκός |
| 2001 | Ιάσων | Omer Beykoz/Φίλιππος Κεσαπίδης | ΜΒΙ |
| 2003 | Αντίφωνα | Μιχάλης Καλιοντζίδης/Δημήτρης Πιπερίδης/Δημήτρης Καρασαββίδης/Παναγιώτης Κογκαλίδης/Κώστας Τσιαβδαρίδης | Θερμαϊκός |
| 2004 | Ηλιοχάραμαν | Παναγιώτης Κογκαλίδης | Θερμαϊκός |
| 2005 | Πόντος, η δική μου γη | Αντώνης Παπαδόπουλος | Θερμαϊκός |
| 2016 | Αγγείου Μνήμες | Γιώργος Σιαμίδης | Σύλλογος Ποντίων Φοιτητών & Σπουδαστών Θεσσαλονίκης |
| 2019 | Ύψωμαν | Γιάννης Σανίδης | Alexis Parharidis |

Πηγές
-----

1. ↑  «Συνέντευξη στο Pontos News».
2. ↑  «40 Χρόνια Σ.Π.Φ.Σ.Θ. Ομιλία Παρχαρίδη».
3. ↑  «Καπίκιοϊ».
4. ↑  «Ο Αλέξης Παρχαρίδης στο Κορτσόπον».
5. ↑  «Ο Αλέξης Παρχαρίδης στο Μίθριο».
6. ↑  «Ο Αλέξης Παρχαρίδης στην Αυλαία».
7. ↑  «Ο Αλέξης Παρχαρίδης στο Παρακάθ'».
8. ↑  «Υάκινθος Discogs».
9. ↑  «Παρχαρίδης-Κογκαλίδης στην Μελβούρνη».
10. ↑  «Πέμπτη Απόγευμα».
11. ↑  «Sacred Imaginations at Barbican Hall».
12. ↑  Group), Radiotileoptiki S. A. (OPEN Digital (8 Φεβρουαρίου 2023). «Το Παλλάς πλημμυρίζει με τις μελωδίες του Σταύρου Ξαρχάκου». *ΕΘΝΟΣ*. Ανακτήθηκε στις 9 Απριλίου 2023.

Εξωτερικοί σύνδεσμοι
--------------------

* Προσωπική σελίδα Facebook